CELEX: E2016C0139
Language: sk
Date: 2016-06-28 00:00:00
Title: Rozhodnutie Dozorného úradu EZVO č. 139/16/COL z 28. júna 2016, ktorým sa Nórsku povoľuje výnimka z nariadenia Európskeho parlamentu a Rady (ES) č. 216/2008, pokiaľ ide o ustanovenia týkajúce sa obmedzenia letového času pre leteckého dopravcu Widerøes Flyselskap AS [2016/2014]

17.11.2016   
            
            
               SK
            
            
               Úradný vestník Európskej únie
            
            
               L 310/87
            
         ROZHODNUTIE DOZORNÉHO ÚRADU EZVO
   č. 139/16/COL
   z 28. júna 2016,
   ktorým sa Nórsku povoľuje výnimka z nariadenia Európskeho parlamentu a Rady (ES) č. 216/2008, pokiaľ ide o ustanovenia týkajúce sa obmedzenia letového času pre leteckého dopravcu Widerøes Flyselskap AS [2016/2014]
   DOZORNÝ ÚRAD EZVO,
   
      so zreteľom na akt uvedený v bode 66n prílohy XIII k Dohode o EHP,
      
         Nariadenie Európskeho parlamentu a Rady (ES) č. 216/2008 z 20. februára 2008 o spoločných pravidlách v oblasti civilného letectva a o zriadení Európskej agentúry pre bezpečnosť letectva, ktorým sa zrušuje smernica Rady 91/670/EHS, nariadenie (ES) č. 1592/2002 a smernica 2004/36/ES
          (1)
         , v znení zmien (ďalej len „akt“),
      upravený na účely Dohody o EHP protokolom 1 k dohode, a najmä článkom 14 ods. 7 tohto aktu,
   
   so zreteľom na stanovisko výboru EZVO pre dopravu doručené 10. júna 2016,
   so zreteľom na rozhodnutie Dozorného úradu EZVO103/13/COL (ďalej len „dozorný úrad“) z 13. marca 2013, ktorým sa člen kolégia s osobitnou zodpovednosťou za dopravu splnomocňuje na prijatie určitých rozhodnutí a opatrení (dokument č. 578349).
   keďže:
   Nórsko oznámilo Dozornému orgánu EZVO a Európskej agentúre pre bezpečnosť letectva (ďalej len „agentúra“) svoj zámer udeliť leteckému dopravcovi „Widerøes Flyselskap AS“ výnimku z ustanovení bodu ORO.FTL.210 písm. a) prílohy III k nariadeniu Komisie (EÚ) č. 965/2012 (2) pokiaľ ide o maximálny počet hodín celkového času v službe, ktorý môže byť udelený členovi posádky v priebehu 7, 14 a 28 po sebe nasledujúcich dní schválením individuálnej schémy špecifikácie letových časov pre leteckého dopravcu.
   Navrhovaná schéma leteckého dopravcu je opísaná takto:
   
                
            
            
               Celkový čas v službe, ktorou môže byť poverený člen posádky, nesmie prekročiť:
               
                           1.
                        
                        
                           časový limit vo výške 70 hodín služby, ktoré môžu byť rozložené v priebehu siedmich po sebe nasledujúcich dní v období 14 po sebe nasledujúcich dní (namiesto 60 hodín služby);
                        
                     
                           2.
                        
                        
                           časový limit vo výške 90 hodín služby v priebehu 14 po sebe nasledujúcich dní (namiesto 110 hodín služby);
                        
                     
                           3.
                        
                        
                           maximálny počet 180 hodín služby v priebehu 28 po sebe nasledujúcich dní (namiesto 190 hodín služby), pričom je potrebné zachovať jej maximálne možné rovnomerné rozloženie počas tohto obdobia.
                        
                     
         Navrhovaný systém rozpisovania služieb leteckého dopravcu (sedem pracovných dní/sedem dní pracovného odpočinku) pre pilotov a palubných sprievodcov vyplýva z jeho činností na tratiach letových prevádzkových služieb smerujúcich z regionálnych letísk v Nórsku a na ne, ako aj skutočnosť, že jej členovia letovej posádky dochádzajú zo svojho bydliska do základne pre letovú posádku.
   Dozorný úrad dospel na základe hodnotenia Európskej agentúry pre bezpečnosť letectva k záveru, že diferenciácia by mohla poskytovať úroveň bezpečnosti rovnocennú s tou, ktorá sa dosiahne uplatňovaním bodu ORO.FLT.210 písm. a) prílohy III k nariadeniu (EÚ) č. 965/2012, a to za predpokladu splnenia podmienok uvedených v prílohe okrem zmierňujúcich opatrení navrhnutých leteckým dopravcom a uvedeným v liste Nórska z 9. decembra 2015.
   Opatrenia stanovené v tomto rozhodnutí sú v súlade so stanoviskom výboru EZVO pre dopravu,
   PRIJAL TOTO ROZHODNUTIE:
   Článok 1
   Nórsko môže udeľovať povolenie odchylné od bodu ORO.FTL.210 písm. a) prílohy III k nariadeniu (EÚ) č. 965/2012, ktorým sa leteckému dopravcovi „Widerøes Flyselskap AS“ povoľuje uplatňovať túto individuálnu schému špecifikácií letových časov:
   
                
            
            
               Celkový čas v službe, ktorou môže byť poverený člen posádky, nesmie prekročiť:
               
                           i)
                        
                        
                           časový limit vo výške 70 hodín služby, ktoré môžu byť rozložené v priebehu siedmich po sebe nasledujúcich dní v období 14 po sebe nasledujúcich dní;
                        
                     
                           ii)
                        
                        
                           časový limit vo výške 90 hodín služby v priebehu 14 po sebe nasledujúcich dní; a
                        
                     
                           iii)
                        
                        
                           maximálny počet 180 hodín služby v priebehu 28 po sebe nasledujúcich dní, pričom je potrebné zachovať jej maximálne možné rovnomerné rozloženie počas tohto obdobia
                        
                     
         za predpokladu splnenia podmienok stanovených v prílohe a zmierňujúcich opatrení opísaných v oznámení Nórska z 9. decembra 2015.
   Článok 2
   Všetky štáty EZVO smú uplatňovať tie isté opatrenia uvedené v článku 1 za podmienok uvedených v prílohe k tomuto rozhodnutiu, a to pod podmienkou splnenia oznamovacej povinnosti stanovenej v článku 14 ods. 6 aktu.
   Článok 3
   Toto rozhodnutie je určené Nórsku. Iba anglické znenie je autentické.
   Článok 4
   Toto rozhodnutie sa oznámi Nórsku, Islandu a Lichtenštajnsku.
   
      V Bruseli 28. júna 2016
      
         
            Za Dozorný úrad EZVO
         
         Helga JÓNSDÓTTIR
         
            členka kolégia
         
         Carsten ZATSCHLER
         
            riaditeľ
         
      
   
   
      (1)  Ú. v. EÚ L 79, 19.3.2008, s. 1.
   
      (2)  Akt uvedený v bode 66nf prílohy XIII k Dohode o EHP [nariadenie Komisie (EÚ) č. 965/2012 z 5. októbra 2012, ktorým sa ustanovujú technické požiadavky a administratívne postupy týkajúce sa leteckej prevádzky podľa nariadenia Európskeho parlamentu a Rady (ES) č. 216/2008 (Ú. v. EÚ L 296, 25.10.2012, s. 1), v znení zmien], upravený na účely Dohody o EHP protokolom 1 k dohode.
   
      PRÍLOHA
      
         PODMIENKY SÚVISIACE S UPLATNENÍM VÝNIMKY
      
      
                  i)
               
               
                  Letecký dopravca vykonáva prevádzku v súlade s riadením rizík spojených s únavou (ďalej len „FRM“) podľa bodu ORO.FTL.120 prílohy III k nariadeniu (EÚ) č. 965/2012 a nepretržite monitoruje účinnosť navrhovaných zmierňujúcich opatrení. FRM schváli nórsky úrad civilného letectva najneskôr do 1. januára 2017.
               
            
                  ii)
               
               
                  Letecký dopravca dosiahne medzníky svojho plánu vykonávania týkajúceho sa FRM tak, ako ich vo svojej žiadosti o výnimku predložil nórsky úrad civilného letectva.
               
            
                  iii)
               
               
                  Letecký dopravca poskytne nórskemu úradu civilného letectva údajmi podložené overenie personalizovaných prvkov svojej schémy špecifikácií letových časov (napr. čas nástupu do služby a služba po ukončení letu), a to najmä vtedy, ak je nimi ovplyvnený čas na odpočinok.
               
            
                  iv)
               
               
                  Letecký dopravca zahrnie monitorovanie letových údajov (FDM) a monitorovanie vývoja ako impulz pre ďalšie vyšetrovanie v rámci svojich reaktívnych procesov FRM.
               
            
                  v)
               
               
                  Letecký dopravca preukáže, že sa jeho systém vykazovania únavy vyvíja počas prvých 24 mesiacov od schválenia výnimky smerom k proaktívnejšiemu štádiu. Medzníky v hodnotení systému podávania správ leteckého dopravcu o únave sú zahrnuté do komplexného programu dohľadu leteckého dopravcu.
               
            
                  vi)
               
               
                  Nórsky úrad civilného letectva pozorne a neustále monitoruje spôsob, akým sa procesom FRM leteckého dopravcu na zaistenie bezpečnosti zisťujú a znižujú potenciálne riziká spojené s únavou, ktoré vzniknú počas prvých 24 mesiacov uplatňovania výnimky. Nórsky úrad civilného letectva následne monitoruje účinnosť FRM leteckého dopravcu ako súčasť svojich činností trvalého dohľadu.
               
            
                  vii)
               
               
                  Nórsky úrad civilného letectva zabezpečí, aby sa počas prvých 24 mesiacov od udelenia výnimky vykonalo primerané nezávislé vedecké hodnotenie účinkov udelenej výnimky. Analyzuje údaje o únave palubných sprievodcov a letovej posádky, a to aspoň z dvoch zdrojov objektívnych údajov (napr. psychomotorický test ostražitosti – PVT, actigrafia) s cieľom overiť účinnosť navrhovaných zmierňujúcich opatrení. Hodnotenie zahŕňa:
                  
                              —
                           
                           
                              účinky nahromadenej únavy vysokej pracovnej záťaže vyplývajúcej z vysokého počtu sektorov, a
                           
                        
                              —
                           
                           
                              vplyv používania nadčasov na nahromadenú únavu s cieľom poskytnúť dôkaz na vymedzenie účinného normatívneho časového limitu používania nadčasov.
                           
                        V tomto hodnotení sa posudzujú účinky najmenej štyroch po sebe nasledujúcich blokov služby a cyklov odpočinku počas špičky prevádzkových období, ktoré fungujú na základe výnimky a zohľadňujú sa v ňom zistenia FRM leteckého dopravcu, ako aj všetky vedecké údaje a regulačný rámec ktorý bol v danom čase k dispozícii.
               
            
                  viii)
               
               
                  Správa o účinkoch udelenej výnimky doplnená o hodnotenie podľa bodu vii) sa predloží príslušnému orgánu a agentúre najneskôr dva roky po uplatnení výnimky.
               
            
                  ix)
               
               
                  Dozorný úrad EZVO preskúma za pomoci Európskej agentúry pre bezpečnosť letectva, výnimku udelenú na základe uvedenej správy a hodnotenie a vyhradzuje si právo na zmenu, pozastavenie platnosti alebo zrušenie výnimky, ak sa to považuje za vhodné vzhľadom na dôkazy dostupné v danom štádiu.